Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од Т.Ч. од Скопје, поднесена против Решението на Општина Карпош, по предметот Барање за пристап до информации од јавен карактер, на 25.03.2024 година го донесе следното

 **Р Е Ш Е Н И Е**

1. Жалбата изјавена од Т.Ч. од Скопје, поднесена против Решението на Општина Карпош бр.12-1869/11 од 12.03.2024 година, заведена во Агенцијата под бр. 08-33 на 20.03.2024 година, по предметот Барање за пристап до информации одјавен карактер **СЕ УВАЖУВА**.
2. Решението на Имателот на информации бр.12-1869/11 од 12.03.2024 година **СЕ ПОНИШТУВА.**

**3.** **СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**4.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Т.Ч. од Скопје, како што е наведено во Жалбата, на 02.02.2024 година преку електронска пошта поднела Барање за пристап до информации од јавен карактер до Општина Карпош, со кое побарала да и се достави електронски запис од следните информации:

„1.Целосната документација, содржина на ДУП за градска четврт 3 05, со сите негови делови, донесен на 06.11.2013.

2. Записник, стенографски белешки и видео снимка од деветтата седница на Советот на Општина Карпош одржана на 06.11.2013.

3. CV или биографија каде се наведени потребните квалификации на сите членови на Комисијата за урбанизам составена од градоначалникот и каде е секој вработен.

4. Копија од правосилното одобрение за градење УП1 бр.47-560 од 18.01.2024.“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-33 на 26.02.2024 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-33 од 06.03.2024 година Жалбата **ЈА УВАЖИ и предметот го врати на повторно постапување пред првостепениот орган** со укажувања и насоки за натамошно постапување.

Постапувајки по наведеното Решение на Агенцијата, Имателот на информации на 15.03.2024 година до Агенцијата достави Допис бр.12-1869/10 од 12.03.2024 година, во кој наведува: “...Ве известуваме дека постапивме согласно Вашето Решение бр.08-33 од 06.03.2024 година....“. Во прилог го достави Решението бр.12-1869/11 од 12.03.2024 година со кое Барањето на Барателот се уважува. Во Образложението на решението е наведено: “..Постапувајќи по барањето на странката, а водејќи се првенствено од начелото на законитост, определеното службено лице за посредување со информации од јавен карактер изврши детален увид во предметот при што утврди дека треба да постапи согласно член 24 став 1 од ЗСПИЈК. Исто така го достави и Одговорот на Секторот за урбанизам во кој е наведено: “...Ве известуваме дека постапката за донесување на истиот не е електронска, туку хартиена и истиот во таков формат е достапен во просториите на Општина Карпош, и врз основа на тоа можете да направите увид во Секторот за урбанизам...а што се однесува до издавање на копија од графичките прилози, Ве известуваме дека доколку се утврди правниот интерес потребно е да се надоместат трошоците за копирање согласно член 37, тарифен број 73 од Законот за административни такси ....Што се однесува на делот од барањето на записник, стенографски белешки и видео снимка од цитираната седница на совет, Ве известуваме дека согласно Одлуката за усвојување на листа на информации од јавен карактер на Општина Карпош ...бараниот материјал не претставува информација од јавен карактер .... Комисијата за Урбанизам е формирана од страна на Градоначалникот согласно одредбите од член 38 од Законот за урбанистичко планирање, ... а биографиите, стручните квалификации на членовите исто така не се информации од јавен карактер. Правосилното одобрение за градење Уп1 бр.47-560 од 18.01.2024 година, по неговото донесување е објавено на интернет страната на Општина Карпош <https://karpos.gov.mk/>“.

Барателот на информации на 20.03.2024 година до Агенцијата достави Жалба, заведена под бр.08-33 каде е наведено: „...Примив одговор од Општина Карпош на мојата жалба до Вас. Ниту една информација не е доставена, ниту делумно. 1. Објаснувањето за недоставување на информација за ДУП З 05 е дека постапката за донесување на истиот не е електронска, туку хартиена и истиот   во таков формат е достапен во просториите на Општина Карпош. Дел од овој ДУП З 05 општината го има пратено електронски по мејл претходно, што значи дека е можно, а согласно член 106 од Законот за урбанистичко планирње, општината е должна сите донесени урбанистички планови што се на сила да ги достават во електронска форма во електронскиот регистар на донесени урбанистички планови во рамки на информацискиот систем е-урбанизам, во рок од шест месеци од денот на отпочнувањето на примената на законот...; 2. Се одбива доставување на записник, стенографски белешки и видео снимка од седницата на Совет на општина Карпош, како и биографиите, стручните квалификации на членовите на Комисијата за Урбанизам, со образложение дека не претставуваат информација од јавен карактер согласно одлука донесена на Совет од 30.01.2019. Согласно Законот за слободен пристап до информации од јавен карактер, имателите на информации за својата работа се должни да овозможат информираност на јавноста, а исклучок од слободен пристап до информации е дефиниран во член 6 до законот. Ниту една од бараните информации не спаѓа во овој исклучок. Дополнително, на веб страницата на општина Карпош објавени се записници од седници на Совет од 2020 и 2021 година, после носење на одлуката на која се повикува имателот, дека н е с е информации о д јавен карактер; ....3. Се наведува дека правосилното одобрение за градење Уп1 бр. 47-560 од 18.01.2024 година, по неговото донесување е објавено на интернет страната на Општина Карпош, но објавена е само информацијата за ова одобрение за градење, не и самото одобрение за градење кое е побарано : <https://karpos.gov.mk/> ...; 4. Службеното лице на општина Карпош за посредување со информации од јавен карактер, наместо на наведената е-маил адреса во барањето, го испратил решението и одговорот на друга е-маил адреса, што е неприфатливо. Прикачени се информациите од двата мејл пратени на друга адреса ... “

Агенција, преку е-маил заведен под бр.08-33 од 20.03.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Истиот ден, на 20.03.2024 година Имателот на информации до Агенцијата преку електронска пошта достави Допис заведен под бр.08-33 во кој наведува дека: “...Остануваме на одговорот добиен од Секторот за урбанизам при Општина Карпош кој исто така Ви е доставен и на Вас и на странката жалител по пошта“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважи и го задолжи Имателот на информации на барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не го спроведе Решението на Агенцијата бр.08-33 од 06.03.2024 година, односно не постапил согласно одредбите од Законот за слободен пристап до информации од јавен карактер.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 15, 21 и 22 од истиот Закон, е должен да ја информира јавноста со објавување на податоци од негова надлежност кои ги извршува, односно му се утврдени со закон, видови услуги кои ги даваат имателите на информации (информации за физичката достапност за остварување на услугите и информации за е-услугите, податоците за законските основи, називот на услугите, документите и податоците потребни за остварување на секоја од услугите, механизмите за правна заштита и други релевантни податоци), статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации и други информации кои произлегуваат од надлежноста и работата на имателот на информацијата.

Согласно член 106 од Законот за урбанистичко планирање(“Службен весник на Република Северна Македонија“ бр.32/20), “Единиците за локална самоуправа се должни сите донесени урбанистички планови што се на сила, во рок од шест месеци од денот на отпочнувањето на примената на овој закон, да ги достават во електронска форма во електронскиот регистар на донесени урбанистички планови во рамки на информацискиот систем е-урбанизам“.

Агенцијата смета дека, бараните информации се информации од јавен карактер. Во случајов, не станува збор за исклучок од слободниот пристап до информации од јавен карактер, туку за должност за информирање на јавноста за работи од надлежност на Имателот на информации, односно за побарани документи кои согласно член 10 став 1 од Законот за слободен пристап до информации од јавен карактер Имателот на информации е должен да ја информира јавноста.

Што се однесува до наводите во делот од Одговорот дека “...Согласно Одлуката за усвојување на листа на информации од јавен карактер на Општина Карпош ...бараниот материјал не претставува информација од јавен карактер..“, Агенцијата му укажува на Имателот на информации дека Листа на информации не е конечна, согласно член 9 од Законот за слободен пристап до информации од јавен карактер “Имателите на информации се должни редовно да водат и да ја ажурираат листата на информации со кои тие располагаат и да ги објавуваат на начин достапнен за јавноста(интернет страница, огласна табла и друго).“

Во конкретниот случај, Имателот на информации е должен да постапи согласно укажувањата на Агенцијата да донесе Решение со кое ќе го уважи Барањето и на барателот ќе му ги достави бараните информации, **на начин и во форма наведени во Барањето**.

Со давање на бараните информации ќе се обезбеди поголема транспарентност и отчетност на работата на Имателот на информации.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**